“วินท์คอม เทคโนโลยี” เตรียมยื่นไฟลิ่ง Q2/60 ส่งซิกลุยตลาด CLM
“วินท์คอม เทคโนโลยี” เตรียมยื่นไฟลิ่ง Q2/60 ส่งซิกลุยตลาด CLM โดยมีบริษัท แอ็ดไวเซอรี่ พลัส จำกัด เป็นที่ปรึกษาทางการเงิน
27 ธ.ค. 2559

นางทรงศรี ศรีรุ่งเรืองจิต กรรมการผู้จัดการ บริษัทวินท์คอม เทคโนโลยี จำกัด (มหาชน) ผู้จัดจำหน่ายผลิตภัณฑ์ฮาร์ดแวร์ และซอฟท์แวร์ ในลักษณะการขายแบบโซลูชั่น ยี่ห้อ ออราเคิล และฮิตาชิ ดาต้า ซิสเต็มส์ รวมทั้งเป็นผู้นำการให้บริการและให้คำปรึกษาด้านเทคโนโลยีสารสนเทศครบวงจร เปิดเผยว่า ปัจจุบันบริษัทฯอยู่ระหว่างการขยายตลาดซอฟต์แวร์และฮาร์ดแวร์ไปยังประเทศในกลุ่ม CLM  คือ กัมพูชา ลาว และพม่า เพราะประเทศเหล่านี้อยู่ในช่วงการพัฒนาประเทศระบบซอฟต์แวร์และฮาร์ดแวร์จึงความสำคัญในการพัฒนาเศรษฐกิจ
ล่าสุดบริษัทได้นำระบบซอฟต์แวร์และฮาร์ดแวร์ไปทำการตลาดในประเทศ พม่า ซึ่งได้การตอบรับที่ดีจากลูกค้าทั้งในหน่วยงานของภาครัฐและเอกชน แต่ทั้งนี้ก็ต้องใช้เวลาในการทำการตลาด เพราะ โครงการขนาดใหญ่ หรือการลงทุนต่างๆยังอยู่ระหว่างก่อสร้าง
นอกจากนี้ บริษัทยังมีการให้บริการให้คำปรึกษา การบริการหลังการขาย ที่ครบวงจรสำหรับสินค้าไอทีเพิ่มมากขึ้น และในอนาคตจะมีการขยายงานเข้าไป บำรุงรักษาผลิตภัณฑ์ ที่เกี่ยวข้องกับโทรศัพท์มือถือด้วย เพราะมีอัตรากำไรขั้นต้นที่สูงกว่า ภายใต้การดูแลของบริษัทวีเซิร์ฟพลัส จำกัด ซึ่งเป็นบริษัทย่อยที่ถือหุ้นอยู่ 51%  ซึ่งจะทำให้บริษัทฯมีรายได้ที่มั่นคงมากขึ้น จากการดำเนินธุรกิจที่หลากหลายไม่อิงกับรายได้ธุรกิจใดธุรกิจหนึ่ง
“ปัจจุบันบริษัทฯเข้าประมูลงานจากหน่วยงานต่างๆทั้งภาครัฐและภาคเอกชน ซึ่งที่ผ่านมา บริษัทฯได้วางระบบให้กับ กรมสรรพากร ระบบของห้างแม็คโคร ระบบของ KTC เป็นต้น โดยใช้เวลาการติดตั้ง ประมาณ 6 เดือนถึง 1 ปี ” นางทรงศรี กล่าว
พร้อมกันนี้ บริษัทฯตั้งเป้าหมายการเติบโตของรายได้ภาย 3 ปี (59-61) แตะที่ระดับ 2,000 ล้านบาท จากปีนี้ที่คาดว่าจะมีรายได้อยู่ที่ระดับ 1,200 ล้านบาท ซึ่งมาจากการรับรู้รายได้จากการขายเฉลี่ยอยู่ที่ประมาณ 71-79% ส่วนที่เหลือเป็นรายได้การให้บริการ
ส่วนแผนการเตรียมความพร้อมเข้าจดทะเบียนในตลาดหลักทรัพย์เอ็ม เอ ไอ นั้น กรรมการผู้จัดการ บมจ. วินท์คอม เทคโนโลยี กล่าวว่า ปัจจุบัน บริษัทฯอยู่ระหว่างการเตรียมความพร้อมในการยื่นแบบแสดงรายการข้อมูล การเสนอขายหลักทรัพย์ (Filing) เพื่อขออนุญาตต่อสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) ในการเข้าจดทะเบียนในตลาดหลักทรัพย์ เอ็ม เอไอ (mai) โดยในเบื้องต้นคาดว่า จะสามารถยื่นไฟลิ่งได้ช่วงประมาณไตรมาส2/2560 โดยมีบริษัท แอ็ดไวเซอรี่ พลัส จำกัด เป็นที่ปรึกษาทางการเงิน